ELONGESO 12
Oñgeni Ovilinga Vietu Viokuivisa Viaonganekwa?
Etyi ankho kuakamba katutu opo Jesus aipawe, wati: “Onondaka ombu onongwa mbouhamba wa Huku, mambukaiviswa kombanda yohi aiho, pala oumbangi movilongo aviho, iya konyima onthyulilo aiya.” (Mateus 24:14) Mahi oñgeni ovilinga ovio viokuivisa ankho mavilingwa ouye auho? Omokulandula ongeleka Jesus aava etyi ankho ekahi pano pohi.—Lucas 8:1.
Tuovola ovanthu pomaumbo avo. Jesus walongesile ovalongwa vae okuivisa onondaka onongwa umbo na umbo. (Mateus 10:11-13; Atos 5:42; 20:20) Pomuvo wo Vakristau votete, ovaivisi ovo ankho vatumwa movilongo vena okuivisa. (Mateus 10:5, 6; 2 Coríntios 10:13) Tupu hono, ovilinga vietu viokuivisa viaonganekwa nawa, kese ewaneno lipewa omphangu apa liivisa. Otyo tyitukuatesako okufuisapo otyitumino tya Jesus “tyokuivisa kovanthu nokuava oumbangi nombili.”—Atos 10:42.
Tulinga ononkhono mbokupopia novanthu kese apa vekahi. Jesus tupu waava ongeleka ongwa mokuivisila po nomphangu pena ovanthu ovanyingi, ngetyi o konthele yelunga ine po nonyombo. (Marcos 4:1; João 4:5-15) Nonthue tutomphola novanthu konthele Yombimbiliya momatapalo, na pana palingilwa ovitanda, na pana patalama omatukutuku ine oko telefone. Tupu tuavela oumbangi ovo munthele yetu, na vana tuundapa navo, na vana tulongeswa navo kosikola, nombunga. Ononkhono ambuho tulinga mbukuatesako ovanthu ovanyingi ouye auho okutehelela “onondaka onongwa mbeyovo.”—Salmo 96:2.
Okuti wii omunthu umwe upondola okupopila onondaka onongwa Mbouhamba wa Huku, netyi mambukaeta komutwe? Onondaka ombo mbekevelelo mbahakale vala mbove. Mbupopila vakuenyi liwa-liwa!
“Onondaka patyi onongwa” mbuna okuiviswa?
Oñgeni Onombangi mba Jeova vahetekela ongeleka ya Jesus yokuivisa?
cjk_Latn umb_Latn umb_Latn umb_Latn umb_Latn umb_Latn sna_Latn kmb_Latn